Omnibus Christi fidelibus præsentes litteras visuris vel audituris, Ric. de Wichio, salutem æternam in Domino. Cum nihil est quod magis debeatur hominibus, quam quod ultimæ voluntatis liber sit stylus, et qui ultimas aliorum voluntates impediant, in suis ultimis voluntatibus idem sentire debeant cum effectu: igitur, cum veritas omnibus quæ sub cœlo sunt sit preferenda, et melius sit scandalum oriri, quam veritatem occultari; quod scio loquor, et quod vidi hoc testor, et eo teste qui veritas est, verum et fidele testimonium meum est. Unde, ne a quoquam processu temporis in dubium revocetur in quo loco recolendæ recordationis Edmundus, quondam Cantuariensis archiepiscopus, et dominus meus, sibi elegerit requietionis locum, vos omnes et singulos absque omni ambiguitate certifico, tanquam ejusdem patris aliquando cancellarius et testamenti sui executor, quod dictus dominus meus summæ devotionis affectu, in ecclesia Sanctæ-Mariæ apud Pontiniacum sibi elegit sepulturam, in qua quidem reliquiæ ejus requiescunt; et hoc in testamento ejus plenius continetur. In cujus rei testimonium et majoris credibilitatis argumentum præsentes litteras sigillo meo gaudenter sigillavi. Actum, apud Aurelias, anno Domini Mº CCº XLIIº, XII calendas maii.